《太湖诗。游毛公坛》
唐代·皮日休

却上南山路，松行俨如庑。松根碍幽径，孱颜不能斧。

摆履跨乱碍，侧巾蹲怪树。三休且半日，始到毛公坞。

两水合一涧，潈崖却为浦。相敌百千戟，共攂十万鼓。

喷散日月精，射破神仙府。唯愁绝地脉，又恐折天柱。

一窥耳目眩，再听碍发竖。次到炼丹井，井干翳宿莽。

下有蕊刚丹，勺之百疾愈。凝于白獭髓，湛似桐马乳。

黄露醒齿牙，碧黏甘肺腑。桧异松复怪，枯疏互撑拄。

乾蛟一百丈，髐然半天舞。下有毛公坛，坛方不盈亩。

当时碍龙篆，一片苔藓古。时时仙禽来，忽忽祥烟聚。

我爱周息元，忽起应明主。三谏却归来，回头唾圭组。

伊余何不幸，斯人不复睹。如何大开口，与世争枯腐。

将山待夸娥，以肉投猰貐。欻坐侵桂阴，不知巳与午。

兹地足灵境，他年终结宇。敢道万石君，轻于一丝缕。

作者简介：皮日休，字袭美，一字逸少，生于公元834至839年间，卒于公元902年以后。曾居住在鹿门山，自号鹿门子，又号间气布衣、醉吟先生。晚唐文学家、散文家，与陆龟蒙齐名，世称“皮陆”。今湖北天门人（《北梦琐言》），汉族。咸通八年（867）进士及第，在唐时历任苏州军事判官（《吴越备史》）、著作佐郎、太常博士、毗陵副使。后参加黄巢起义，或言“陷巢贼中”（《唐才子传》），任翰林学士，起义失败后不知所踪。诗文兼有奇朴二态，且多为同情民间疾苦之作。《新唐书·艺文志》录有《皮日休集》、《皮子》、《皮氏鹿门家钞》多部。